b'\n_START_ARTICLE_\nConrad al IV-lea al Germaniei\n_START_PARAGRAPH_\nConrad al IV-lea (n. 25 aprilie 1228, Andria \xe2\x80\x93 d. 21 mai 1254, Lavello, Basilicata), membru al dinastiei Hohenstaufen, a fost rege al Ierusalimului (sub numele de Conrad al II-lea; din 1228), al Germaniei (din 1237) \xc8\x99i al Siciliei (sub numele de Conrad I; din 1250).\n_START_SECTION_\nBiografie\n_START_PARAGRAPH_\nConrad era unul dintre fiii \xc3\xaemp\xc4\x83ratului Frederic al II-lea de Hohenstaufen cu regina regent\xc4\x83 a Ierusalimului, Isabela a II-a (Iolanda), ca al doilea fiu al acestora. Mama sa a murit \xc3\xaen timpul na\xc8\x99terii sale. Prin tat\xc4\x83l s\xc4\x83u, Conrad era nepotul lui Henric al VI-lea \xc8\x99i str\xc4\x83nepotul lui Frederic I Barbarossa._NEWLINE_Conrad a tr\xc4\x83it \xc3\xaen Italia p\xc3\xa2n\xc4\x83 \xc3\xaen 1235, c\xc3\xa2nd a vizitat pentru prima dat\xc4\x83 Germania. \xc3\x8en acest r\xc4\x83stimp, Regatul Ierusalimului, al c\xc4\x83rui monarh era, era condus de tat\xc4\x83l s\xc4\x83u ca regent prin \xc3\xaemputernici\xc8\x9bi, era istovit ca urmare a r\xc4\x83zboiului lombarzilor, p\xc3\xa2n\xc4\x83 c\xc3\xa2nd Conrad \xc8\x99i-a declarat majoratul, iar regen\xc8\x9ba tat\xc4\x83lui s\xc4\x83u \xc8\x99i-a pierdut validitatea._NEWLINE_Atunci c\xc3\xa2nd Frederic al II-lea l-a deposedat pe fiul s\xc4\x83u mai mare, fratele rebel al lui Conrad, pe nume Henric, \xc3\xaen 1237 Conrad a fost ales \xc3\xaen locul acestuia ca rege al romanilor prin dieta de la Viena. Acest titlu presupunea promovarea sa \xc3\xaen viitor ca \xc3\xaemp\xc4\x83rat romano-german. Arhiepiscopul Siegfried al III-lea de Mainz a activat ca regent pentru Germania p\xc3\xa2n\xc4\x83 \xc3\xaen 1242, atunci c\xc3\xa2nd Frederic al II-lea i-a ales pe Henric Raspe, landgraf de Thuringia, \xc8\x99i pe Venceslau I de Boemia, pentru a asuma aceast\xc4\x83 pozi\xc8\x9bie. Conrad a intervenit direct \xc3\xaen politica german\xc4\x83 din jurul anului 1240._NEWLINE_Cu toate acestea, atunci c\xc3\xa2nd papa Inocen\xc8\x9biu al IV-lea a impus interdictul asupra lui Frederic \xc3\xaen 1245 \xc8\x99i l-a declarat pe Conrad ca fiind depus, Henric Raspe l-a sprijinit pe suveranul pontif, fiind \xc3\xaen schimb ales de c\xc4\x83tre pap\xc4\x83 ca anti-rege al Germaniei la 22 mai 1246. Henric Raspe l-a \xc3\xaenfr\xc3\xa2nt pe Conrad \xc3\xaen b\xc4\x83t\xc4\x83lia de la Nidda din august 1246, \xc3\xaens\xc4\x83 a murit c\xc3\xa2teva luni mai t\xc3\xa2rziu. Landgraful de Thuringia a fost succedat ca anti-rege de c\xc4\x83tre contele Willem al II-lea de Olanda._NEWLINE_Tot \xc3\xaen 1246, Conrad s-a c\xc4\x83s\xc4\x83torit cu Elisabeta de Bavaria, fiic\xc4\x83 a ducelui Otto al II-lea de Bavaria. Cei doi au avut un fiu, Conrad(in), \xc3\xaen 1252. \xc3\x8en 1250, Conrad a stabilizat momentan situa\xc8\x9bia din Germania prin \xc3\xaenfr\xc3\xa2ngerea lui Willem de Olanda \xc8\x99i a alia\xc8\x9bilor renani ai acestuia._NEWLINE_Atunci c\xc3\xa2nd Frederic al II-lea a murit \xc3\xaen acela\xc8\x99i an, el apucase s\xc4\x83 treac\xc4\x83 Sicilia \xc8\x99i Germania, ca \xc8\x99i titulatura regal\xc4\x83 de Ierusalim, asupra lui Conrad, \xc3\xaens\xc4\x83 lupta cu papalitatea a continuat. Fiind \xc3\xaenfr\xc3\xa2nt de c\xc4\x83tre Willem de Olanda \xc3\xaen 1251, Conrad a hot\xc4\x83r\xc3\xa2t s\xc4\x83 invadeze Italia, \xc3\xaen speran\xc8\x9ba de a recupera bogata st\xc4\x83p\xc3\xa2nire a tat\xc4\x83lui s\xc4\x83u, \xc8\x99i unde fratele s\xc4\x83u vitreg, Manfred activa ca vicar._NEWLINE_\xc3\x8en ianuarie 1252, Conrad a invadat Apulia cu sprijinul unei flote vene\xc8\x9biene \xc8\x99i a reu\xc8\x99it cu succes s\xc4\x83 \xc3\xael \xc3\xaempresoare pe Manfred \xc8\x99i s\xc4\x83 exercite controlul asupra regiunii. \xc3\x8en octombrie 1253, trupele sale au cucerit Napoli._NEWLINE_Cu toate acestea, Conrad nu a reu\xc8\x99it s\xc4\x83 \xc3\xaei spun\xc4\x83 pe sprijinitorii papei, iar suveranul pontif a oferit \xc3\xaen schimb Sicilia lui Edmund Crouchback, fiul regelui Henric al III-lea al Angliei (1253). Conrad a fost excomunicat \xc3\xaen 1254 \xc8\x99i a murit de malarie \xc3\xaen acela\xc8\x99i an la Lavello, \xc3\xaen provincia Basilicata. Mai \xc3\xaent\xc3\xa2i Manfred, iar apoi fiul s\xc4\x83u minor Conradin de Hohenstaufen, au continuat lupta cu papalitatea, de\xc8\x99i f\xc4\x83r\xc4\x83 succes._NEWLINE_R\xc4\x83mas\xc4\x83 v\xc4\x83duv\xc4\x83, Elisabeta s-a rec\xc4\x83s\xc4\x83torit cu Meinhard, care \xc3\xaen 1286 va deveni duce de Carintia._NEWLINE_Odat\xc4\x83 cu moartea lui Conrad din 1254 a \xc3\xaenceput interregnum-ul, \xc3\xaen timpul c\xc4\x83ruia niciun conduc\xc4\x83tor nu a reu\xc8\x99it s\xc4\x83 ob\xc8\x9bin\xc4\x83 controlul decisiv asupra Germaniei. Perioada nu se va \xc3\xaencheia dec\xc3\xa2t odat\xc4\x83 cu alegerea lui Rudolf I de Habsburg ca rege al romanilor \xc3\xaen 1273.'